SET ปิดร่วง 19 จุดตามตปท. วิตกความขัดแย้ง “สหรัฐฯ-จีน” รอบใหม่
SET ปิดร่วง 19 จุดตามตปท. วิตกความขัดแย้ง “สหรัฐฯ-จีน” รอบใหม่
24 ก.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,340.92 จุด ลดลง 18.73 จุด (-1.38%) มูลค่าการซื้อขาย 46,529.79 ล้านบาท
10 หุ้นกดดัชนีวันนี้

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยวันนี้ปรับตัวลงตามตลาดต่างประเทศ ทั้งตลาดหุ้นในภูมิภาคเอเชียที่ติดลบ เช่นเดียวกับตลาดในยุโรปที่เทรดบ่ายนี้ก็ปรับตัวลง เหมือนกับดาวโจนส์ฟิวเจอร์สที่ติดลบ จากความตึงเครียดระหว่างสหรัฐฯ และจีน หลังจีนมีการตอบโต้สหรัฐฯด้วยการสั่งปิดสถานกงสุลสหรัฐที่เมืองเฉิงตู ซึ่งมองว่าเป็นประเด็นการเมือง และมีความกังวลว่าจะลุกลามไปอย่างอื่นอีก
นอกจากนี้ สถานการณ์การแพร่ระบาดไวรัสโควิด-19 ทั้งในสหรัฐฯ และบราซิล ก็ยังมีผู้ติดเชื้อที่มีจำนวนสูงอยู่มาก รวมถึงเริ่มเห็นแรงขายจากหุ้นในกลุ่มเทคโนโลยีในสหรัฐฯ ทั้งที่กำไรก็ออกมาดีกว่าคาด แต่การที่ถูกขายออกมาอาจเป็นการมองถึงแนวโน้มที่กังวลว่าจะผ่านจุดสูงสุดไปแล้ว ตรงนี้ส่งผลให้ตลาดหุ้นไต้หวัน และตลาดหุ้นเกาหลีใต้ ต่างปรับตัวลงไปด้วย
ส่วนตลาดบ้านเราจะปิดทำการระยะยาว ดังนั้น ตลาดฯจึงเป็นลักษณะของ Wait &amp; See โดยนักลงทุนบางรายเลือกที่ขายทำกำไรและถือเงินสดไว้ก่อน เพื่อรอดูหลายปัจจัยในสัปดาห์หน้าที่จะต้องติดตาม เป็นการประชุมธนาคารกลางสหรัฐ (เฟด), ผลิตภัณฑ์มวลรวมภายในประเทศ (GDP) ไตรมาส 2/2563 ของสหรัฐฯ รวมถึงรอดูการทยอยประกาศผลประกอบการของบริษัทจดทะเบียนที่จะประกาศออกมาหลายบริษัทในสัปดาห์หน้า
แนวโน้มการลงทุนในสัปดาห์หน้า นายถนอมศักดิ์ กล่าวว่า ตลาดฯยังมีโอกาสที่จะปรับตัวขึ้นไปได้ จากหุ้นขนาดกลาง-เล็กที่ยังไปได้อยู่ และยังรอลุ้นผลประชุมเฟด และ GDP ของสหรัฐฯ ที่น่าจะออกมาเชิงบวก
พร้อมให้แนวรับ 1,330 จุด ส่วนแนวต้าน 1,360-1,380 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF มูลค่าการซื้อขาย 3,211.44 ล้านบาท ปิดที่ 34.50 บาท เพิ่มขึ้น 0.25 บาท
PTT มูลค่าการซื้อขาย 1,657.42 ล้านบาท ปิดที่ 38.50 บาท ลดลง 1.25 บาท
STA มูลค่าการซื้อขาย 1,306.08 ล้านบาท ปิดที่ 24.60 บาท เพิ่มขึ้น 0.10 บาท
SAWAD มูลค่าการซื้อขาย 1,292.26 ล้านบาท ปิดที่ 51.75 บาท ลดลง 2.50 บาท
CPALL มูลค่าการซื้อขาย 1,275.51 ล้านบาท ปิดที่ 67.00 บาท ลดลง 0.50 บาท